정조 22년
丹陽郡守金㙆上疏曰伏以臣頃於八月日伏覩七月二十七日本營甘結內節到付備邊司關內節啓下敎旨內辭意許令道內文侍從守令各具該邑及蔭武諸邑民隱之入聞者陳疏以聞臣旣名忝侍從之末職在守令之列敢不仰承明諭趁卽奉行而第臣章句腐儒田野庸夫本無經綸猝當郡寄尋常簿書之間亦茫然莫知其要領況於民隱政瘼百孔千瘡將何以究其端而措諸辭乎此所以惶惑低徊遲留時月以至于今然臣竊仰聖上憂災恤民之至意蓋欲周知事情疾苦之源委以爲拯救之策而有此詢蕘之盛旨臣雖愚昧無所知識亦安敢以此自諉而一向泯默不思所以對揚明命之萬一乎玆敢略貢瞽見仰塵睿鑑伏乞聖明垂察焉臣竊伏惟念君者民之父母也民者君之赤子也君之所以爲君惟民而已民之所以爲民惟君而已君非民罔依民非君罔恃苟於其所恃者而無可恃之道則將怨畔而離心矣於其所依者而失可依之方則亦危殆而亂亡矣是豈不大可懼哉是以昔聖王之制治出政要以安民得衆爲先所欲與之聚之所惡祛而除之輕徭薄賦以裕其生業救菑恤患以免其飢寒樂歲有終身之飽凶年無死亡之憂是以民皆知君之可恃有如此者而親上死長惟恐或後此隆平之世所以人心固結於下而不離主勢益重於上而不殆降及後世一切反是乃欲使斯民愛戴而不怨畔使其國治安而無危亂得乎恭惟我國家列聖相承深仁厚澤重熙累洽環東土八域生靈擧皆涵育生成於仁天厚地之中而今又我主上殿下以堯舜之聖繼列祖之德卄載臨御一念元元錦玉靡遑於宵旰絲綸遍勤於中外其如傷若保之意惟恐一夫之不被其澤一婦之不獲其所則殿下爲民之心其亦至矣愛民之仁其亦大矣有君如此民安得不阜國安得不治不幸比年以來旱亢連仍災荒荐酷斯亦氣數之適然而生民之倒懸亦云甚矣然民之所恃而不恐者以殿下在上耳迺今殿下特軫民隱廣開言路至令守宰各具以聞聖旨一下萬民相傳咸曰更生君有求言吏必登聞吾王仁聖視民如子旣聞之後必有處分膏肓之疾自此可祛濱死之命自此可續天地父母何以報德云爾則民之所愛戴仰望於殿下者果何如哉而殿下之所以慰輿情而副衆望者似亦不可尋常以處之也然則爲今日臣子而進言於殿下者亦豈敢以無情之辭以瀆撓於崇聽哉臣謹按本郡僻處荒峽之中大江之側野無數里之闢山無一面之開名爲村落者或數三爲聚或五六爲鄰而率多傍巖依谷縛樹編茅以爲居其所農作者或燒火山巓或引水磎谷以爲田而土本磽确水又寒冷五穀不登生事倍艱是以人無恒産居無定業幸遇稔歲則粗安室家一有凶歉則扶携四散蓋其風土事勢有不得不然者臣竊念本郡雖僻在一隅而卽兩南交會之地竹嶺關防之所也緩急備禦所繫不輕設使地廣土饒民殷物富其所保障之道凡於策應之役似當輕約於他邑而不但不爲之輕約反或加重焉試以人戶軍額言之則一郡人戶爲二千二十餘戶也各樣軍保爲一千一名也泛而觀之似若不過而其實有大不然者蓋本郡生事之艱如前所陳故民居稀闊聚散無常每當成籍之時則雖以疾病孤寡丐乞流接之無依者苟有屋脊竝入收錄而猶未足也則於是乎就其一室之中而分其父子別其祖孫以苟充之名雖二千餘戶其實不過千五百餘戶耳而千五百戶之中除班戶吏奴驛屬進上進排之里使星支待之面應頉免役外其應役之類不過五百餘戶耳迺於其五百之中而責出一千餘名之軍保將何以充其數乎然而京司之額案依舊營門之申飭轉嚴必欲充數而後已爲郡守者雖深知其冤而亦無敢奈何於是一室而出三四丁者有之一身而荷二三負者有之黃白之冤呼漲天而減頉沒策隣族之侵督遍境而方便無路祗使一方之殘氓日困於推捉桁楊之下而不自保焉嗚呼此豈盛世之象而治安之道哉本郡以山高水深之故雖以數年之旱而幸免大歉視他猶勝是以民雖不堪於賦役而尙能各守其土宇不至於散亡然萬一久旱之餘水潦之患理所必有則其所被災山郡尤甚臣不知當此之時丹之民將何所恃而不散將何所賴而不亡以應酬不可堪之賦役堅忍不可堪之飢寒而坐守此荒僻之丹陽哉臣請陳已往之明驗而惟殿下之察焉昔在明廟丁巳間本郡屢經凶荒民居不過四十餘戶時則有郡守臣黃俊良具奏十條弊瘼特蒙許復十年郡民獲蘇至英廟丁丑中纔經乙丙民居散亡殆盡朝家特遣安集使招呼流氓特加優恤之典郡民復集倘使當時處置失宜則本郡之爲郡邑未可知也是以郡之民至今誦二聖之德而稱俊良之功不衰而歷歲旣久弊病復生民之難堪將復如前日而凶荒散亡之慮難保其必無則爲今日處置之方亦不可不深思而豫料也夫招呼於已散之後者不若保護而使之勿散勞恤於旣空之餘者莫如固結而使之不空臣固知人戶軍額有國之大政實難容易減損然苟使處之有道則亦豈無方便之術哉方今累世昇平人物亦可謂繁庶矣苟非荒僻如弊郡艱難如弊郡者則遊民漏戶蓋亦許多試以臣耳目所及而言之邑府稍大生事稍饒之處則胥吏之數至於五六百軍校之數至於八九百以至各廳之私保各里之稧防與夫投托隱漏之戶蓋不知其幾何則其耳目之所不及者可推而知此皆閑遊之民而比之應役可謂十居四五矣由是言之一國之民戶不患不多而所患者特限於區域而不能相通只使殘弊如本郡者偏受其苦而不堪其生則斯不亦有欠於王者一視之政哉伏願殿下行會各道營邑使各其營邑具奏胥吏軍校之數視邑之大小而量宜定式大邑幾名小邑幾名皆有定數使之足備使令而止而其餘則悉歸之役丁至私保稧防投托隱漏之戶竝令詳査嚴覈一付諸軍額於是視郡邑弊病之甚否而可增者增之可減者減之以其有餘補其不足則庶幾勞佚不甚相殊而軍國之需初不失元數殘弊之郡亦可以少蘇矣臣又觀人戶軍額之乏實由於還政之弊何者夫戶軍還三者雖各是一事而其勢實相仍還者戶之所食也戶者軍之所出也而惟其還弊之難堪故民之畏戶如虎必欲漏戶而免還是以戶口日縮戶口日縮而人丁無自而出是以軍額難充苟使還弊矯正而無難堪之患則人不畏戶而隱漏者必小戶無隱漏則不患軍額之難充正所謂一擧而三得然則今日矯弊之策宜莫先於還政而欲救還政之弊則又莫先於分留之必半而受食之必均也夫民之難堪於食還者以其石數之多也石數之多者以其分留之無度而受食之不均也臣竊念一邑之還穀自有定數一邑之人戶亦自有定數假使二萬戶之邑有六萬石之還則計除折半留庫外分給之數爲三萬石以三萬石之還給二萬戶之民則一戶受食之數不過一石七斗零三萬戶之邑有十萬石之還則計除折半留庫外分給之數爲五萬石以五萬石之還給三萬戶之民則一戶受食之數猶不過二石零我國雖大鎭人戶無滿三萬還穀無滿十萬者況其下者乎果能分留如法受食均一則一戶之還必不過於一二石惟此一二石之還雖使精之又精民無難辦之憂官無催督之勞而下戶殘氓亦可趁期輸納矣夫焉有畏還而漏戶者哉惟其分留之數不能謹守常度而或加分焉或盡分焉是以受食之數始夥而備納之節遂艱於是乎乃有富民實戶行賄拔戶之弊吏甘其利而太半拔戶所食者盡是貧窮之民耳至使百戶之村食還者不過數三十戶而止故石數許多雖盡一年之農作而半不及於輸納矣於是焉貰屋斥土之患賣犢典鐺之弊族徵里徵之擾鞭督狼藉而閭巷遂蕭然矣夫如是則戶口安得而不縮軍額安得而不乏由是觀之如欲戶口之增而軍政之修則莫若先正還弊之爲要伏願嚴下行會各道營邑使各其營邑具奏還穀元摠幾何人戶元摠幾何於還穀元摠之中無論某衙門某樣穀一切折半留庫於人戶元摠中區別大中小三等於是以留庫外半數就人戶中等第較量磨鍊大戶爲幾石中戶爲幾石小戶爲幾石其間或有還多而戶少戶多而還小從便那移量數分排使之一切停均後作爲糶案書之鐵券京營官村各置一件使吏民上下曉然知分留受食之數而分給之際一依糶案至於會錄耗條亦於當年之內當倉之中沒數作錢勿復留置庫中則旣無加分拔戶之弊又無偏苦越徵之患而亦可以防滋息幻弄之奸如此行之數年將見其樂生興事民産日裕戶口不期增而自增軍政不期修而自修矣又其次則田結之弊是耳夫斯民也食土而生者也而田結之弊又不勝其冤苦虛實相蒙眞贗混淆夤緣幻弄罔上病民莫此之甚矣臣到郡之後民訴之鎭日沓至者皆是白徵之冤而臣初到未的其虛實乃於勞農看坪之日始躬審其所謂白地徵稅者而觀之則蓋其陳棄已久或松檟可材或沙礫成磧永無起耕之望矣臣不覺慘心驚目及秋踏驗之時別加査櫛旣得白徵卜數又就元帳之中考出懸陳卜數合而對勘於所謂槪狀災頉之數則厥數相當初無剩欠臣於是始知白徵之卜卽朝家已給之災而吏緣爲奸於報營槪狀則依數入災於行審帶紙則仍舊起實遂爲渠輩囊橐而致有白徵冤呼者也當初作奸未知何人而後仍襲謬已成例規吏不別白官莫致察諉之無奈而式至于今嗚呼生民終歲勞苦竭肱肱之力雖無白徵之冤公私應酬之餘所食無幾況於六里靑山盡入催租之科到處沙磧擧出索錢之秩甚至其人已死其陳無主則徵諸隣族隣族皆無則徵諸戶首民何以堪其生乎推以一郡擧國可知此必有一番大査正然後民冤可紓而査正若未盡善爲害反恐滋甚伏願殿下行會各道營邑使各其營邑姑先取考元帳懸陳之數以勘槪狀報頉之數則報頉之數必有優加於懸陳之數於是以其優加之數俾當白徵之卜而遂以白徵之卜一一懸陳於行審帶紙以爲永頉之災則庶幾奸竇可塞而民怨少紓矣又其次則大同軍布之弊是耳臣謹按大典通編大同木一疋爲正五升三十五尺軍布一疋爲準六升四十尺而代錢竝爲二兩京外官逾越點退者隨現重勘法文昭載而郡邑奉行不有法意濫越轉甚大同木非八九升則不捧而尺數至於四十二三尺矣軍布木亦如之而殆有甚焉猶以爲未足也又有所謂後錢者存焉升尺之濫如此故代錢之數又至於三四兩之多是一疋而當二疋之價矣民何以堪其生乎此莫非邑吏濫猾之罪而所以致此者臣則以爲司吏之過也何者蓋當上納到京之後該司之吏先自黜陟於外司吏曰可則雖劣而其納也如期司吏曰不可則雖好而其退也如棄其納其退專在司吏之手而一退之後患害無窮是以爲邑吏者必以賄賂先要司吏以倖其無弊此路一開遂致濫觴稱以例情而優數責出於邑吏彼邑吏者豈肯以一邑之事而自當其情債乎此所以各邑捧上之際先計情債之所入留連之所費而又優數責出於民間或精捧而換麤者有之或濫徵而減尺者有之巧謀陰計神鬼莫測而生民之困苦日以益甚矣嗚呼大同軍布不過爲軍門賞賜之用衛卒衣服之資而升色尺數自有國典何必以精細爲哉而乃司吏則行臆於黜陟而賭利於情債邑吏則藉口於情債而斂怨於殘民玆豈非可痛之甚者乎伏願殿下行會納木營邑使自今以後大同木則以五升三十五尺爲準軍布木則以六升四十尺爲準一從通典措備上納而別飭該司堂郞嚴加操切於司吏俾絶自外黜陟之弊而一一躬檢依法捧上則情債之冒濫必不至如此之甚又飭郡邑嚴加操切於邑吏俾絶從中濫捧之弊而一一躬檢依法收納則生民之冤苦亦不至如此之甚矣其他各樣上納各色進排如稅米番錢土産方物必倍艱於前日增價於本直此其故何哉實出於情債之無厭也俗所謂進上貫串人情載馱者誠哀痛之辭也本郡以山郡之故責應偏多亦木物紙地油淸藥村等名色不一而目今山野皆濯僧俗俱困物不如舊而責納依前力不及故而徵督愈急往往不能取辦於本邑則貿易於越境越境而不得則遂不免代錢以防納而防納之直倍高時價人情之濫又復如彼則民安得不困乎其間又有營門之各色貿易不時別卜雖是日用之不可已者而胥吏之因緣侵割於民亦有不堪其苦者矣伏願殿下察此事情特加軫恤凡係各樣上納進排之物代錢防納之數一視時價從輕酌定布告京外以爲恒式而嚴勘違越之律至於營門之日用貿易竝令一從時價量數會減俾無不足之弊而所謂卜定者一切禁防則生民之困苦亦不至如此之甚矣且本郡又有莫大之弊卽忠州可興倉稅穀運輸之律字站船是也當初定式蓋與本道槐山郡竝定造成而有會減米三十石每當改槊永改造之時則本郡受米十五石槐山受米十五石以當其費而其不足之數兩郡分半擔當自是舊規而比年以來自忠州不使兩郡造船而受去造船之價改槊之價至於四百兩永改造之價至於六百兩合之爲一千兩耳而今槐山只當六十兩本郡使當九百四十兩夫旣與竝定均受價米而所當之錢不均至於如此名雖竝定其實獨當設使本郡之力足以擔當已無意味況凋弊如此辦備無路不免取斂於民戶則本郡之民奚罪焉夫本郡與槐山俱是殿下之民俱是殿下之地臣豈敢以一時待罪之故有所扶抑於其間必欲遷亂於槐山哉特以竝定有規而偏苦如此故不得不仰煩伏願殿下亦令道臣行關兩邑一依竝定之規使之分半擔當丹民無偏苦之冤矣臣生長鄕曲其於廟謨國計何能與知惟此所陳數事皆是閭巷疾苦平生所身親經歷及到郡後目擊而心隱者也其間固多一國之所同患亦有本郡之所偏苦者然大抵今日民隱之大者似亦無以過於此者也誠使殿下察其所同患哀其所偏苦勿以芻狗而忽之勿以瑣屑而斥之特令廟堂稟處施行則此豈獨丹陽民之幸抑亦擧國之民竝被鴻造各副其愛戴仰望之心益勸其親上死長之義何患人心之不固主勢之或殆哉苟使殿下有求言之名而無求言之實則是雖進言者不得其言使殿下無所採納而然然蠢蠢者民何以知之臣竊恐人人解體衆心失望使殿下憂勤惻恒之意反爲萬民滋惑興咨之端而非所以安民得衆之術也臣考之前史寇賊竊發之患每生饑饉凶荒之餘此無他焉上失其道民不堪命馴致於思亂召禍而然目今連歲荐飢民困已甚而賦役之煩如上所陳若不另加優恤別有措處以得其歡心安知無不虞之慮伏於冥冥之中而終至於莫可收拾哉臣竊聞之道路國家經費許多戶部支用每患不足此固非細憂然臣愚竊以爲易得者財用也難得者民心也財之與民得失常相反是以大學傳曰財聚則民散財散則民聚有子曰百姓足君誰與不足百姓不足君誰與足易以損上益下爲益以損下益上爲損聖賢豈欺後世哉此理甚明夫孰不知而歷觀前古每患不能者蓋亦有由然矣財者生之有限而用之無窮以無窮而用有限苟不節以度之而制其欲則雖以天下之大四海之富而亦且不足矣一有不足則其勢不得不斂於民是以易曰節以制度不傷財不害民孔子曰節用而愛人是知愛民之道莫先於裕財裕財之道莫先於節用而節用之本則又專在於尙儉唐虞三代尙矣無論至於漢之文帝愛十金之費而當時有紅腐之盛宋之仁宗忍一日之飢而後世稱富庶之美我東雖褊小亦千乘之國耳鑄山煮海航輸篚貢不患財用之不富而列聖尙儉節用之德又遠過於漢文宋仁則庶幾紅腐富庶之盛且將復見於今日而不獨專美於前矣奈之何末俗浮夸侈風日盛閭巷皆然而貴遊尤甚其所以致飾於服用競靡於器玩者務欲悉所好於耳目窮所欲於心志凡此皆財之所用而無財則不可能也是以貪財忘死生嗜利沒廉恥一朝而居可爲之地操能致之柄則闊狹操縱惟其所欲椎剝裒斂無所不至玉帛堆於上而膏血盡於下矣夫如是則財安得不傷民安得不病此豈非侈用之致乎語云奢侈之害甚於天災者良以是也嘗觀禮曰國奢則示之以儉由是言之尙儉節用正爲今日之急務而裕財足民之道實無以過於此者也伏願殿下體大易損益之義念曾傳聚散之道以有子足民之訓爲足國之本而益愼尙儉之德益節制用之度躬率以勵下凡係無益之費不急之務特令節約而以至京外士庶服飾之踰制器用之僭越者痛加禁抑一以勤儉爲主而奢華爲戒則如是而財用有不足家國有不富者臣未之聞也財用旣足家國旣富則惟彼許多弊病亦將昭蘇於大化之中而不足以費聖慮矣雖然臣嘗觀朱夫子之言曰天下之事有本有末正其本者雖若迂緩而實易爲力救其末者雖若切至而實難爲功今此所陳數事雖是今日急切之務而此特事爲之末耳語其本則不在於是如使不先其本而區區於弊病之末則雖事事而救之節節而防之弊病之生又復如前而將不勝其可救矣必須先正其本而後末流之弊可得而言其所謂本者何也卽殿下之一心是耳夫心者一身之主而萬事之綱也虛明之體該具乎衆理神妙之用遍管乎庶物體得其正則鑑空衡平而無所偏蔽用得其正則泛應曲當而無所乖戾以之修身則百體從令而動靜語默莫不循軌以之處事則萬理昭著而輕重大小莫不中節體立用行而內外一於正矣此聖賢之學必以正心爲本而矧乎人主一身萬幾所萃百責所歸雖眇然七尺深居九重而四海之廣兆民之衆皆吾度內聲氣呼吸實相貫通一心之發甚微而符驗之著於外者不啻影響之捷是以堯舜禹丁寧相傳之旨訣不過人心道心惟精惟一數句而已而大學之修齊治平必本於誠意正心中庸之位天地育萬物必本於戒懼愼獨夫禮樂刑政庶事庶獄孰非爲治之不可忽者而聖賢之訓必惓惓於一心之上者豈不以心爲萬事之本而心正則萬事皆正心不正則萬事皆墮者耶雖然心不可徒正也必須知之明而持之固學問思辨不得不措操存踐履愈嚴愈密於天下之事自心之所具身之所接以至一事一物之微莫不究其所當然之則所以然之故使精粗巨細內外本末瞭然於心目之間而無所疑晦則志有定向而心之所發一於正而無他岐之惑好善則如好好色惡惡則如惡惡臭幾微已辨於方寸之間而施爲不差於日用之際知行相須內外交養而心可得而正矣此所以誠正之功又在於格致而中和之德必本於明誠者也今我殿下睿質天縱聖學淵深其於格致誠正之工端本出治之道固已躬行而心得矣又何待微臣之贅說而臣愚竊以爲義理無窮不可以已得而自足人心難保不可以已正而或忽毫釐有差謬以千里須臾有間私慾萬端益之戒舜豈以舜爲眞有傲慢也皐陶之戒禹豈以禹爲眞有急荒也哉誠以聖狂之分祗在一念之間而警戒之心不可須臾而或忘也伏願殿下勿以聖學之已高而益懋進修之工勿以治道之畢張而益崇端本之德兢兢業業惟恐一念之或怠孜孜亢亢惟恐一行之或差存此心於端莊靜一之中而勿爲外累所牽窮此理於講論思辨之際而惟以精熟爲務使主宰卓然而義理洞然此心一正則廓然而大公矣公則無私邪之累矣此心一正則中立而不倚矣不倚則無偏係之失矣由是而發號施令則從違不迷於是否由是而任官授職則用舍不眩於賢愚由是而賞善罰惡賞罰不僭由是而正名立分名分不紊已頹之細紀可以復振已壞之風俗可以丕變而由內及外自本至末莫不一於正矣夫子所謂政者正也蕫子所謂正朝廷以正百官正百官以正萬民正萬民以正四方者眞不外此而如臣上項所陳數三救弊之說特其中之一事耳古語曰源淸而流潔表端而影直伏乞聖明留意焉則宗社幸甚生民幸甚臣以庸材蔑識猥承恩除觸事迷昧罪戾山積方且惶恐竢命而乃復張皇迃闊之辭掇拾口耳之末不避煩猥干瀆威嚴尤極懍惕然旣承聖旨不敢終默而仰陳之伏乞聖明恕其狂妄而垂察焉臣無任云云答曰省疏具悉近求裨助聰明之功於侍從作宰者日接應旨之章雖有詳略優劣之人各有差要皆民間疾苦之前所未聞一一開懷虛受思欲隨處矯救而諸說大抵不出科臼中今見爾章諸般痼瘼之首陳卽諸倅已盡之言而附及反本之多少格言雖在經幄論思之地亦所罕聞爾可謂不負予之知之當留意觀省爾於在任時須體優批之此意以爾郡之民看作同胞凡屬撫摩之節事事殫誠必有所濟者衆爾其慥慥原疏下廟堂可以稟處者卽令稟處